Carta Artaldi de Bargia et Gerardi fratrum pro fundanda ecclesia Sanctae Fidis. In Dei nomine ego Artaldus de Bargia et Gerardus frater meus cum uxore sua et Leotardus de Caleodo cum conjuge sua, Ama vocabulo, pro amore Altissimi et animarum nostrarum seu parentum nostrorum atque omnium fidelium defunctorum remedio, aliquid juris nostri, desiderio fundandi ecclesiam, donavimus beatis apostolis Petro et Paulo ad locum Sanctae Fidis, hoc est desertulum, cum fruticibus illi adhaerentibus, quod est in confinio duorum pagorum, videlicet Augustodunensis et Matisconensis, et in sylva quae Morventus dicitur resedit, et terminatur ab oriente muro existenti supra fontem qui ad Parnicerias vocatur, et ab occidente petra quae vulgo vocatur Fola, a meridie vero sylva ipsius haereditatis, et ab aquilonis parte via publica quae ducit ad Sedemurum castellum, et hoc sine posteritatis nostrae consuetudine. Testes hujus dotis Hugo de Bargia, Petrus clericus, Willelmus de Castello, Bernardus Modicus, Gunterius vicarius, Ansedeus de Caleodo, Bernardus Crassus. Beatae Fidis cimiterium, cum esset dedicandum et, ab aquilonis parte adhaerens viae publicae quae ducit ad Sedemurum castellum, esset angustum, monachus quidam Bernardus nomine, Amicus cognomine, qui tunc illic morabatur, rogavit unam quandam nomine Madalgardim et filios ejus Hugonem et Archimbaldum ut viam suprascriptam modicam per eorum sylvam quae viae huic adhaerebat transmutarent. Favente Domine Deo et omnibus sanctis, sponte et sine ullo habere, sed pro Dei amore et pro animarum suarum parentumque suorum remedio donaverunt modicum de sylva et viam per ipsam. Hujus rei testes sunt Hugo de Laval, Adraldus d’Escabelt, Bernardus Modicus. Artaldus donavit sanctis apostolis Petro et Paulo ad locum Sanctae Fidis mansum quem Natalis servus ejus tenuit, qui inter Bargam et Monticulum resedit. Girardus frater Artaldi dedit pro susceptione sua mansum quem Benedictus de Muntet tenebat, laudante Girardo filio suo.